Illum, il-Kummissjoni ddeċidiet li tressaq lil Malta quddiem il-Qorti tal-Ġustizzja tal-Unjoni Ewropea talli naqset milli tapplika b'mod korrett id-Direttiva dwar l-Għasafar (id-Direttiva 2009/147/KE) billi applikat b'mod skorrett ir-reġim tad-derogi u awtorizzat l-insib tal-isponsuni protetti għal skopijiet ta' riċerka. Id-Direttiva dwar l-Għasafar tirrikjedi sistema ġenerali ta' protezzjoni għall-għasafar selvaġġi u tippermetti derogi dwar il-kaċċa u l-insib biss meta dawn ikunu soġġetti għal kundizzjonijiet stretti. Dawn huma rekwiżiti ewlenin għall-protezzjoni tal-bijodiversità fl-UE. Kemm il-Patt Ekoloġiku Ewropew kif ukoll l-Istrateġija tal-UE għall-Bijodiversità għall-2030 jindikaw li huwa kruċjali għall-UE li twaqqaf it-telf tal-bijodiversità tagħha billi tippreserva s-siti naturali u tirrestawra l-ekosistemi li saritilhom ħsara għal status ekoloġiku tajjeb. Il-kwistjoni tal-insib tal-isponsuni diġà kienet soġġetta għal proċedimenti ta' ksur fl-imgħoddi, li wasslet għal deċiżjoni tal-Qorti tal-Ġustizzja fl-2018 fejn iddikjarat deroga tal-insib simili bħala illegali. Għaldaqstant, Malta ħassret ir-reġim tad-deroga rilevanti u ntrabtet ma terġax tiftaħha. Madankollu, fl-2020, Malta reġgħet awtorizzat l-insib tal-isponsuni u din id-darba invokat dispożizzjoni ta' deroga oħra, b'mod partikolari għal skopijiet ta' riċerka. Il-Kummissjoni tqis li, minkejja li l-objettiv ddikjarat hu wieħed ta' “riċerka”, bosta elementi jindikaw li l-iskema - fil-prattika - tippermetti li għadd kbir ta' għasafar jinqabdu mingħajr ma jiġu rrapportati, li jmur kontra l-kondizzjonijiet stretti għad-derogi stabbiliti mid-Direttiva dwar l-Għasafar. Għalhekk, il-Kummissjoni bagħtet ittra ta' intimazzjoni lil Malta f'Diċembru tal-2020, segwita b'opinjoni motivata f'Ġunju tal-2021. Minkejja li Malta ħassret il-leġiżlazzjoni inkriminata fil-bidu ta' Ottubru, ma taffietx it-tħassib tal-Kummissjoni: il-liċenzji għall-insib għall-istaġun tal-2021 kienu diġà ntħarġu abbażi tal-qafas mħassar tal-2020, u r-regoli l-ġodda li ġew adottati malajr kellhom biss emendi minuri meta mqabbel mar-reġim legali preċedenti. Għaldaqstant il-Kummissjoni tqis it-tweġiba mill-awtoritajiet Maltin, kemm għall-ittra ta' intimazzjoni kif ukoll għall-opinjoni motivata, bħala mhux sodisfaċenti, u għalhekk qed tressaq lil Malta quddiem il-Qorti tal-Ġustizzja tal-Unjoni Ewropea. Kuntest Id-Direttiva dwar l-Għasafar għandha l-għan li tipproteġi l-ispeċijiet kollha ta' għasafar selvaġġi li jinsabu b'mod naturali fl-UE. Id-Direttiva tipprojbixxi attivitajiet li b'mod dirett jheddu lill-għasafar, bħall-qtil jew il-qbid intenzjonat, il-qerda tal-bejtiet u t-tneħħija tal-bajd, u attivitajiet relatati bħall-kummerċ tal-għasafar ħajjin jew mejtin, bi ftit eċċezzjonijiet. Id-Direttiva tenfasizza wkoll il-protezzjoni tal-ħabitats tal-ispeċijiet mhedda u migratorji, speċjalment permezz tat-twaqqif ta' network ta' Żoni ta' Protezzjoni Speċjali (ŻPS). Id-Direttiva tipprovdi kamp ta' applikazzjoni limitat għad-derogi mir-rekwiżit tal-protezzjoni stretta meta ma jkun hemm l-ebda soluzzjoni sodisfaċenti oħra, pereżempju fl-interessi tas-saħħa u s-sikurezza pubblika jew is-sikurezza tal-ajru, biex ikunu prevenuti l-ħsarat serji lill-uċuħ tar-raba', lill-bhejjem, lill-foresti, lis-sajd u l-ilma, u għall-protezzjoni tal-flora u tal-fawna. Jistgħu jiġu permessi wkoll derogi għall-iskopijiet tar-riċerka u tat-tagħlim, tar-ripopolament, tal-introduzzjoni mill-ġdid kif ukoll għat-tgħammir meħtieġ għal dawn l-iskopijiet, soġġetti għal kondizzjonijiet stretti. Għal aktar informazzjoni Il-leġiżlazzjoni tal-UE dwar in-natura u l-bijodiversità Il-bażi tad-data dwar il-ksur Il-proċedura ta' ksur tal-UE Il-pakkett tal-proċeduri ta' ksur ta' Ottubru